Hans Christian Schmidt (V), 2004-02-26:
Som det er fremgået af debatten, har dette lovforslag flere formål.
Det vigtigste er at supplere den hidtidige gennemførelse af EU's habitatdirektiv og fuglebeskyttelsesdirektiv, at udvide beskyttelsen af overdrev, at udmønte den aftale om at forbedre offentlighedens adgang til naturen, som jeg indgik med jordbrugerne og de grønne organisationer i 2002, og at justere reglerne for de gennemførte fredninger.
Habitatdirektivet er fra 1992 og er i årene blevet gennemført via en række love og den særlige bekendtgørelse om udpegning af internationale beskyttelsesområder og om administrationen af områderne
Den hidtidige gennemførelse af direktivet var ikke tilstrækkelig.
Der er behov for et supplement, og det er det, regeringen nu sikrer gennem dette og andre lovinitiativer.
Den første del af dette supplement fik vi lige inden jul med vedtagelsen af miljømålsloven.
Den indeholdt bl.a. kravene til en fremtidig planlægning i Natura 2000-områderne.
Amtsrådene får pligt til at gennemføre planerne, og med det foreliggende forslag giver vi nu amtsrådene de nødvendige yderligere virkemidler til at føre planerne ud i livet.
Den sikrer, at amterne har mulighed for at foretage forudgående konsekvensvurdering af nye aktiviteter, der kan påvirke den natur, der skal beskyttes efter direktiverne.
Amterne skal dernæst indgå en konkret aftale med ejerne
om de ændringer af driften af arealerne, som er nødvendige for at opnå målsætningerne i Natura 2000-planerne. Hvis det ikke kan lade sig gøre at indgå en aftale, skal de træffe en afgørelse, og sådanne indgreb udløser fuld erstatning for ejerens tab.
De bedste vilkår for et rigt og varieret friluftsliv må findes gennem en kombination af regler, frivillighed og aftaler mellem ejere og brugere.
Derfor er jeg glad for den aftale, som jeg indgik med landbrugets og skovbrugets organisationer og med Friluftsrådet og Danmarks Naturfredningsforening i november 2002.
Aftalen giver befolkningen bedre muligheder for at komme ud i naturen.
Det er meget vigtigt, og det er den aftale, vi skal have omsat til lov, således at adgangsmulighederne forbedres, som vi har aftalt.
Muligheden for at frede værdifulde naturområder er fortsat et vigtigt redskab i naturpolitikken, og forslaget indeholder en justering af reglerne, så det sikres, at fredningerne bidrager til at opfylde vores internationale forpligtelser.
Og samtidig skal der sættes fokus på det økonomiske aspekt af fredningerne, og det skal sikres, at sagerne behandles inden for rimelig tid, og at ejernes retsstilling er klar. Forslaget indeholder yderligere mindre lempelser af reglerne om reklameskiltning for nye erhvervsområder.
Strandbeskyttelseskommissionen har afsluttet sit arbejde, og vi foreslår derfor, at de særlige bestemmelser om kommissionen ophæves, og reglerne om sten- og jorddiger og om fortidsminderne, som er flyttet til Kulturministeriet, foreslår vi nu også flyttes ud af naturbeskyttelsesloven, og det gøres frivilligt for amterne, om de vil oprette grønne råd.
Jeg vil da gerne sige, at jeg synes, at det har været en god debat, men jeg vil også gerne sige til os alle sammen, at vi jo aldrig har haft en bedre naturbeskyttelseslov end den, vi får her, fordi den jo i den grad på en række områder, som jeg har nævnt, tager nogle ting med af hensyn til naturen og miljøet.
Det er således et arbejde, der fortsætter, og dermed bliver det her også et svar til hr. Jørn Dohrmann, som spurgte, om vi vil fortsætte den linje, som bærer naturforliget, og som er til gavn for naturen og miljøet.
Jeg kan bekræfte, at det vil vi.
Jeg har selvfølgelig også noteret mig de synspunkter, hr. Jørn Dohrmann har haft om, at netop prioriteringen af natur og miljø bør tilgodeses, også når vi skal ind og revurdere de aftaler.
Og da jeg kender hr. Jørn Dohrmanns synspunkter på natur og miljø, og da det er vigtigt, at vi gør en indsats, så behøver jeg ikke at sige mere til det.
Men jeg har noteret mig synspunkterne, og selvfølgelig vil der i den drøftelse, vi vil få, indgå de elementer, som netop blev nævnt.
Afslutningsvis vil jeg gerne udtrykke håb om, at vi får en god drøftelse af forslaget under det kommende udvalgsarbejde.
Jeg vil i hvert fald gøre mit for at give udvalget den service, som udvalget har behov for.
Jeg synes også, at hr. Eyvind Vesselbo på Venstres vegne kommenterede, at netop det, at man går ind og prøver på og ser, om man kan finde hinanden i udvalgsarbejdet, ser, om der er nogle ting, vi kan gøre bedre - jeg overværede jo den lille disput, der var mellem hr. Eyvind Vesselbo og hr. Keld Albrechtsen - synes jeg da er den helt rigtige linje, og jeg medvirker gerne i det arbejde, der skal gøres, og til, at vi måske kan finde hinanden.